Sabine Wren
Sabine Wren is in fiktyf personaazje út 'e Star Wars-franchise. Hja is in lid fan it Rebelleferbûn yn  de boargeroarloch tsjin it Galaktysk Keizerryk en ien fan 'e haadpersoanen út 'e tekenfilmsearje Star Wars: Rebels (2014-2018). De geastlike heit fan it personaazje wie Dave Filoni, de betinker fan 'e searje, dy't har nei eigen sizzen ferneamde nei de Sabynske fammen út 'e Romeinske skiednis. De rol fan Sabine waard ynsprutsen troch stimaktrise Tiya Sircar. Yn 'e live-action-tillefyzjesearje Ahsoka waard de rol fan Sabine spile troch aktrise Natasha Liu Bordizzo.


Fiktive biografy
Sabine Wren is in minsklike frou fan it folk fan 'e Mandalorianen, dy't hikke en tein is op 'e planeet Mandalore yn 'e lêste jierren fan 'e Galaktyske Republyk. Hja is in lid fan Clan Wren fan it Hûs Vizsla. Har mem Ursa Wren, is it haad fan Clan Wren en as lid fan 'e terroristyske Deadewacht in swarde fijân fan 'e regearjende hartoginne Satine Kryze. 

Nei de steatsgreep fan kânselier Palpatine, wêrby't dyselde de Republyk ûnder fuotten hellet en ferfangt troch it Galaktysk Keizerryk mei himsels as autokratysk hearskjend keizer, giet Sabine nei de Keizerlike Akademy fan Mandalore. Dêr ûntwerpt se nije wapens, wêrfan't se, nayf genôch, ferwachtet dat dy brûkt wurde sille om 'e frede yn it Stjerrestelsel te bewarjen. As har wapenreau ynstee tsjin 'e Mandalorianen sels ynset wurdt, giet se, tramtearre troch skuldgefoelens, yn ballingskip, wêrnei't se op har thúswrâld as in ferriedster beskôge wurdt troch sawol de Keizerlike autoriteiten as har eigen mem.

Neitiid fertsjinnet Sabine de kost as preemjejagerinne, wêrby't se gearwurket mei har freondinne Ketsu Onyo, oant dyselde op in stuit sa ynklauwerich wurdt dat se Sabine oanfalt foar har part fan in koarby ine preemje. Ketsu lit de bestellen en ferwûne Sabine foar dea efter. Op har sechstjinde jout Sabine har op 'e planeet Lothal, dêrta oanset troch de bloedige ûnderdrukking fan 'e Mandalorianen troch de Keizerlike autoriteiten, by de rebellegroep fan 'e Twi'lek Hera Syndulla, dy't in âld frachtskip, de Ghost, as mobile basis brûkt. As lid fan 'e bemanning fan 'e Ghost rekket se goed befreone mei Hera, de Jedi-ridder Kanan Jarrus, dy syn padawan Ezra Bridger, de Lasat-kriger Garazeb Orrelios en de robot C1-10P, byneamd Chopper.

Mei de oare leden fan har groep, dy't him op in stuit oanslút by it bredere Rebelleferbûn, fiert Sabine in grut tal fersetsdieden tsjin it Keizerryk út. Hja is tige keunstsinnich en har keunstwurken komme in wichtige boarne fan ynspiraasje te foarmjen foar de oare rebellen. As se yn 2 f.Sl.Y. op jacht is nei de gangster en eardere Sith-ridder Darth Maul, fynt Sabine op 'e planeet Dathomir de Dûnkersabel werom, in ljochtsabel dy't in tradisjoneel erfstik fan 'e hearsker fan Mandalore is. Hoewol't se dêr earst neat mei te krijen hawwe wol, betinkt se har nei't Kanan en de Mandaloriaan Fenn Rau op har ynpraat hawwe. Dy beiden wolle dat sy de Dûnkersabel opnimt, sadat se de Mandalorianen ferienje en harren yn in opstân tsjin it Keizerryk liede kin.

Sabine keart dêrop werom nei Mandalore, dêr't se har famylje derfan oertsjûget dat de Mandalorianen troch de Keizerlike autoriteiten ferret binne. Ek is se belutsen by de eliminaasje fan Gar Saxon, de Keizerlike ûnderkening fan Mandalore. Nei't se Clan Wren holpen hat yn 'e dêropfolgjende Mandaloriaanske Boargeroarloch, giet Sabine werom nei Lothal om har wer by it Rebelleferbûn te jaan. Om dyselde snuorje hinne komt Kanan om, mar it slagget Sabine en de oare leden fan 'e bemanning fan 'e Ghost om Lothal te befrijen fan 'e Keizerlike oerhearsking. De priis fan 'e oerwinning is lykwols heech as Ezra by de klimaktyske konfrontaasje mei de Keizerlike grutadmiraal Thrawn spoarleas mei it stjerreslachskip de Chimaera yn 'e hyperromte weiwurdt. Nei de definitive fal fan it Galaktysk Keizerryk troch de nederlaach yn 'e Slach by Jakku sette Sabine en de eardere Jedi-ridder Ahsoka Tano ôf op in syktocht om harren freon Ezra te finen.

Keppelings om utens
Artikel oer Sabine Wren yn Wookieepedia, de offisjele Star Wars-Wikipedy

Personaazje út Star Wars
Fiktyf opstanneling
Fiktyf preemjejager
Fiktive frou
Yntroduksje út 2014